'Der kan selvfølgelig være tale om, at Thomas og Marie Danielsen er rigtig, rigtig dygtige købmænd ... eller at John-Anker Hametner omvendt er en rigtig dårlig købmand,’ skriver Dansk Revision i svarskrift til retten

Kvotekongen John-Anker Hametner Larsen, Venstre-politikeren Thomas Danielsen og sidstnævntes hustru har udtaget stævning mod Dansk Revision i sagen om rettighederne til den app, som er grundlag for det omstridte selskab Daywork.

Udover revisorkæden er også kompagnonerne, DF’s folketingskandidat Jette Lund og hendes mand Mikael Lund Jensen, stævnet i samme sag ved retten i Holstebro.

Den landsdækkende revisorkæde sår dog alvorlig tvivl om kvotekongens motiver for at investere godt fire millioner kroner i den tidligere fiskeriordfører Thomas Danielsens (V) dengang lille nystartede selskab.

Ifølge Dansk Revision tyder forløbet nemlig på, at der reelt var tale om en ’maskeret gave’ til den indflydelsesrige Venstre-politiker fra den vestjyske storfisker.

'Sagen bygger på nogle aftaler mellem sagsøgerne og nogle 'investeringer', som – mildest talt – forekommer besynderlige,' mener revisorkæden.

Det viser Dansk Revisions svarskrift til Retten i Holstebro. Her konstaterer revisionsfirmaet tørt, at værdien af Thomas og Marie Danielsens investering voksede fra 100.000 kroner til 714.000 kroner på blot 39 dage.

Se også: V-profils erhvervsmirakel med kvotekonge er endt i blodigt slagsmål

’At opnå en gevinst på over 614.000 kroner i løbet af 39 dage er alligevel imponerende. Der kan selvfølgelig være tale om, at Thomas og Marie Danielsen er rigtig, rigtig dygtige købmænd ... eller at John-Anker Hametner omvendt er en rigtig dårlig købmand,’ skriver Dansk Revision og fortsætter:

’Hvorfor vil denne investor - John-Anker Hametner – acceptere at betale over 10 gange så meget for selskabets kapital, som stifterne havde betalt 39 dage tidligere? Dansk Revision har umiddelbart svært ved at se nogen fornuftig forklaring herpå’. (artiklen fortsætter under dokumentet)

Uddrag af svarskrift til Retten i Holstebro.

Uden at røre en finger

Herefter hæfter revisor-kæden sig ved, at Daywork hverken havde færdigudviklet eller markedsført den såkaldte vikar-app.

’På den baggrund er det svært at undgå det indtryk, at John-Anker Hametners kapitalindskud savnede forretningsmæssig begrundelse. Det er også vanskeligt at se bort fra den realitet, at Thomas og Marie Danielsen – uden at røre en finger – har fået en værditilvækst på 39 dage på 614.000 kroner.

Under disse omstændigheder må det påhvile sagsøgerne at godtgøre, at der har været tale om normale forretningsmæssige transaktioner på armslængde vilkår – og ikke blot en maskeret gave fra John-Anker Hametner til Thomas og Marie Danielsen’ skriver revisionsfirmaet, der påstår frifindelse - og i øvrigt mener, at retten bør afvise sagen. (artiklen fortsætter under dokumentet)

Uddrag af svarskrift til Retten i Holstebro.

Til Ekstra Bladet forklarer Thomas Danielsen, at der var blevet arbejdet på appen i månedsvis - og den reelt var langt mere end 100.000 kroner værd, da selskabet blev stiftet 39 dage før, John-Anker Hametner indskød sine godt fire millioner kroner i selskabet.

John-Anker Hametner har meddelt, at han aldrig mere vil kontaktes af Ekstra Bladet.